CELEX: 32019D0639
Language: fi
Date: 2019-04-15 00:00:00
Title: Neuvoston päätös (EU) 2019/639, annettu 15 päivänä huhtikuuta 2019, pysyviä orgaanisia yhdisteitä koskevan Tukholman yleissopimuksen osapuolten konferenssin yhdeksännessä kokouksessa Euroopan unionin puolesta otettavasta kannasta yleissopimuksen A ja B liitteisiin tehtäviin muutoksiin

24.4.2019   
               
               
                  FI
               
               
                  Euroopan unionin virallinen lehti
               
               
                  L 109/22
               
            
         NEUVOSTON PÄÄTÖS (EU) 2019/639,
         annettu 15 päivänä huhtikuuta 2019,
         pysyviä orgaanisia yhdisteitä koskevan Tukholman yleissopimuksen osapuolten konferenssin yhdeksännessä kokouksessa Euroopan unionin puolesta otettavasta kannasta yleissopimuksen A ja B liitteisiin tehtäviin muutoksiin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Pysyviä orgaanisia yhdisteitä koskeva Tukholman yleissopimus, jäljempänä ’yleissopimus’, tuli voimaan 17 päivänä toukokuuta 2004, ja unioni teki sen neuvoston päätöksellä 2006/507/EY (1).
                  
               
                     (2)
                  
                  
                     Yleissopimus pannaan unionissa täytäntöön Euroopan parlamentin ja neuvoston asetuksella (EY) N:o 850/2004 (2).
                  
               
                     (3)
                  
                  
                     Yleissopimuksen 8 artiklan mukaan osapuolten konferenssi voi sisällyttää kemikaaleja yleissopimuksen A, B ja/tai C liitteisiin ja täsmentää kyseisiin kemikaaleihin liittyvät valvontatoimenpiteet.
                  
               
                     (4)
                  
                  
                     Jotta ihmisten terveyttä ja ympäristöä voidaan suojella dikofolin, perfluorioktaanihapon (PFOA), sen suolojen ja PFOA:n kanssa samankaltaisten yhdisteiden uusilta päästöiltä, on tarpeen vähentää kyseisten kemikaalien tuotantoa ja käyttöä tai lopettaa se maailmanlaajuisesti ja tukea niiden sisällyttämistä yleissopimuksen asiaankuuluviin liitteisiin. Lisäksi on tarpeen vähentää entisestään perfluorioktaanisulfonihapon (PFOS), sen suolojen ja perfluorioktaanisulfonyylifluoridin (PFOSF) käyttöä tai lopettaa se muuttamalla tai poistamalla niiden yleissopimuksen B liitteessä olevia sallittuja käyttötarkoituksia ja/tai yksittäisiä vapautuksia.
                  
               
                     (5)
                  
                  
                     Osapuolten konferenssin yhdeksännessä kokouksessa odotetaan päätettävän kyseisten kemikaalien lisäämisestä yleissopimuksen A liitteeseen ja olemassa olevien nimikkeiden muuttamisesta yleissopimuksen B liitteessä.
                  
               
                     (6)
                  
                  
                     On aiheellista määrittää kanta, joka otetaan unionin puolesta osapuolten konferenssin yhdeksännessä kokouksessa yleissopimuksen A ja B liitteiden muuttamiseen, koska kyseiset muutokset tulevat olemaan unionia sitovia,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pysyviä orgaanisia yhdisteitä koskevan Tukholman yleissopimuksen, jäljempänä ’yleissopimus’, osapuolten konferenssin yhdeksännessä kokouksessa unionin puolesta otettava kanta, ottaen asianmukaisesti huomioon pysyvien orgaanisten yhdisteiden arviointikomitean asiaan liittyvät suositukset, on tukea seuraavia:
            
                        a)
                     
                     
                        sisällytetään dikofoli yleissopimuksen A liitteeseen ilman yksittäisiä vapautuksia;
                     
                  
                        b)
                     
                     
                        luetellaan perfluorioktaanihappo (PFOA), sen suolat ja PFOA:n kaltaiset yhdisteet yleissopimuksen A liitteessä, mukaan lukien uuden [X] osan lisääminen yleissopimuksen A liitteeseen, siten että niitä koskevissa kohdissa ilmoitetaan vapautukset, jotka koskevat
                        
                                    i)
                                 
                                 
                                    puolijohteiden tai niihin liittyvien sähkölaitteiden valmistamista, mukaan lukien vapautus 10 vuodeksi näiden muutosten voimaantulopäivästä, kun on kyse puolijohteiden tai niihin liittyvien sähkölaitteiden valmistuslaitteiden kunnostukseen tarvittavista osista;
                                 
                              
                                    ii)
                                 
                                 
                                    filmien valokuvapinnoitteita;
                                 
                              
                                    iii)
                                 
                                 
                                    öljyä ja vettä hylkiviä tekstiilejä, joilla suojellaan työntekijöitä heidän terveydelleen ja turvallisuudelleen riskejä aiheuttavilta vaarallisilta nesteiltä;
                                 
                              
                                    iv)
                                 
                                 
                                    invasiivisia ja implantoitavia lääkinnällisiä laitteita;
                                 
                              
                                    v)
                                 
                                 
                                    asennetuissa järjestelmissä, mukaan lukien sekä liikkuvat että kiinteät järjestelmät, jo olevaa sammutusvaahtoa, joka on tarkoitettu polttoainehöyryjen tukahduttamiseen ja nestemäisen polttoaineen palojen sammuttamiseen;
                                 
                              
                                    vi)
                                 
                                 
                                    perfluorioktyylijodidin käyttöä perfluorioktyylibromidin tuotantoon lääkkeiden valmistamiseksi vuoteen 2036 saakka, edellyttäen säännöllistä uudelleentarkastelua;
                                 
                              
                  
                        c)
                     
                     
                        PFOA:ta, sen suoloja ja PFOA:n kaltaisia yhdisteitä koskevan, yleissopimuksen A liitteessä olevan [X] osan 3 kohdan b alakohdan muutos: lisätään teksti ”Testaus sellaisen asennetun järjestelmän moitteettoman toiminnan varmistamiseksi, joka jo sisältää sellaista sammutusvaahtoa, joka sisältää tai saattaa sisältää PFOA:ta, sen suoloja ja PFOA:n kaltaisia yhdisteitä, voidaan sallia edellyttäen, että päästöt ympäristöön estetään ja kerätyt jätteet hävitetään ympäristön huomioon ottavalla tavalla yleissopimuksen 6 artiklan 1 kohdan mukaisesti.”;
                     
                  
                        d)
                     
                     
                        poistetaan perfluorioktaanisulfonihappoa (PFOS) ja sen johdannaisia koskevasta merkinnästä yleissopimuksen B liitteessä seuraavat ”sallitut käyttötarkoitukset”: valokuvien valmistus, puolijohteissa käytettävät valonkestävät ja heijastuksenestopinnoitteet, yhdistelmäpuolijohteissa ja keraamisissa suodattimissa käytettävät syövytteet, ilmailualan hydraulinesteet, tietyt lääkinnälliset laitteet (kuten ETFE-kerrokset (etyleenitetrafluorietyleenikopolymeeri) ja säteilyä läpäisemättömän ETFE:n valmistus, in vitro -diagnostiikkaan tarkoitetut lääkinnälliset laitteet sekä CCD-värisuodattimet);
                     
                  
                        e)
                     
                     
                        poistetaan PFOS:aa ja sen johdannaisia koskevasta merkinnästä yleissopimuksen B liitteessä seuraavat ”yksittäiset vapautukset”: puolijohde- ja nestekidenäyttöaloilla käytettävät fotomaskit, metallipäällystys (kovametallipäällystys), metallipäällystys (koristepäällystys), sähkö- ja elektroniikkaosat joitakin väritulostimia ja värikopiokoneita varten, punaisten tulimuurahaisten ja termiittien torjunnassa käytettävät hyönteisten torjunta-aineet, kemiallisesti avustettu öljyntuotanto;
                     
                  
                        f)
                     
                     
                        muutetaan PFOS:n ja sen johdannaisten osalta sammutusvaahdon tuotantoa ja käyttöä koskeva ”sallittu käyttötarkoitus””yksittäiseksi vapautukseksi”, joka koskee polttoainehöyryjen tukahduttamiseen ja nestemäisen polttoaineen palojen sammuttamiseen tarkoitetun sammutusvaahdon käyttöä;
                     
                  
                        g)
                     
                     
                        muutetaan PFOS:n ja sen johdannaisten osalta ainoastaan suljetuissa järjestelmissä tapahtuvaa metallipäällystyksen (kovametallipäällystyksen) tuotantoa ja käyttöä koskeva ”sallittu käyttötarkoitus” kyseistä käyttöä koskevaksi ”yksittäiseksi vapautukseksi”;
                     
                  
                        h)
                     
                     
                        muutetaan PFOS:n ja sen johdannaisten osalta ”sallittu käyttötarkoitus”, joka koskee Atta- ja Acromyrmex-lajeihin kuuluvien lehdenleikkaajamuurahaisten torjunnassa käytettäviä hyönteissyöttejä, siten, että lisätään sulfluramidi ja täsmennetään, että ”sallittu käyttötarkoitus” koskee ainoastaan maatalouskäyttöä.
                     
                  
         
            2 artikla
            Unionin edustajat voivat jäsenvaltioita kuullen sopia 1 artiklassa tarkoitettuun kantaan tehtävistä vähäisistä muutoksista osapuolten konferenssin yhdeksännessä kokouksessa tapahtuvan kehityksen valossa paikalla tapahtuvien koordinointikokousten aikana ilman uutta neuvoston päätöstä.
         
         
            3 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 15 päivänä huhtikuuta 2019.
            
               
                  Neuvoston puolesta
               
               
                  Puheenjohtaja
               
               P. DAEA
            
         
         
            (1)  Neuvoston päätös 2006/507/EY, tehty 14 päivänä lokakuuta 2004, pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta (EUVL L 209, 31.7.2006, s. 1).
         
            (2)  Euroopan parlamentin ja neuvoston asetus (EY) N:o 850/2004, annettu 29 päivänä huhtikuuta 2004, pysyvistä orgaanisista yhdisteistä ja direktiivin 79/117/ETY muuttamisesta (EUVL L 158, 30.4.2004, s. 7).